लंदन. वैज्ञानिकों ने एक बड़ी कामयाबी हासिल करते हुए मानवीय शरीर रचना के हिस्से आंख की कॉर्निया में नई परत को खोज निकाला है। इसका नाम इसकी खोज करने वाले भारतीय शोधकर्ता के नाम पर रखने का फैसला किया गया है। इंसान की आंख के अगले हिस्से को कार्निया कहा जाता है। ब्रिटेन में यूनिवर्सिटी ऑफ नॉटिंघम के शोधकर्ताओं द्वारा की गई इस खोज से चिकित्सकों को कॉर्निया ग्राफ्टिंग करवाने या कॉर्निया प्रत्यारोपण करवाने वाले मरीजों को अच्छे परिणाम देने में मदद मिलेगी।
नाम दुआज लेयर: कॉर्निया की नई खोजी गई इस परत का नाम ‘दुआज लेयर’ रखा गया है। प्रोफेसर हरमिंदर दुआ ने इसकी खोज की है। इससे पहले वैज्ञानिकों को कॉर्निया की इस परत के बारे में कोई जानकारी नहीं थी।आंख के अगले हिस्से में कॉर्निया एक स्पष्ट सुरक्षात्मक लैंस होता है जिसके माध्यम से प्रकाश आंख में प्रवेश करता है।
पहले वैज्ञानिकों का मानना था कि कॉर्निया की आगे से लेकर पीछे तक पांच परतें होती हैं जिन्हें कॉनियल ऐपिथेलियम, बोमैन्स लेयर, कॉर्नियल स्ट्रोमा, डिसेमेट्स मैम्ब्रेन तथा कॉर्नियल एंडोथेलियम कहा जाता है। नई खोजी गई परत कॉर्नियल स्ट्रोमा और डिसेमेट्स के बीच स्थित है। हालांकि यह केवल 15 माइक्रोन्स मोटाई की है, लेकिन बेहद मजबूत है। पूरी कॉर्निया की मोटाई करीब 550 माइक्रोन्स या 0.5 मिमी होती है। यह शोध रिपोर्ट आपथलमोलोजी जर्नल में प्रकाशित हुई है।
यह एक बड़ी खोज है जिसका मतलब है कि नेत्र विज्ञान से संबंधी पाठ्यपुस्तकों को फिर से लिखने की जरूरत होगी। कॉर्निया के ऊतकों की गहराई में इस नई और अनोखी परत की खोज के बाद अब हम इसकी दबाव सहने की क्षमता का इस्तेमाल कर मरीजों की आंखों का आपरेशन अधिक सुरक्षित और आसान तरीके से करने की संभावनाओं का पता लगा सकते हैं। -प्रोफेसर हरमिंदर दुआ
hin_Deva hin_Deva hin_Deva hin_Deva